O židovskom kráľovi pozri *Zachariáš (kráľ).*

**Zachariáš** (hebrejsky זכריה‎, *Zecharja*; teda „Pán sa rozpamätal") bol starozákonný biblický prorok, jedenásty z dvanástich menších prorokov. Je tradične považovaný za autora Knihy proroka Zachariáša.

Život
-----

Zachariáš sa pravdepodobne narodil v 6. storočí pred Kristom v Babylone Barachiášovi (Berekiášovi), ktorý bol Adovým synom. Podobne ako proroci Jeremiáš alebo Ezechiel patril ku kňazskému rodu. Svätý Cyril Alexandrijský sa vyslovil, že Zachariáš "pochádzal z kňazskej krvi, to znamená, z kmeňa Léviho." [chýba zdroj] Funkciu hlavy kňazského rodu zastával po svojom starom otcovi Adovi za čias veľkňaza Joachima, o čom sa zmieňuje kniha Nehemiášova. Žil v tom istom čase ako prorok Aggeus. Ako prorok vystúpil len o trocha neskôr ako Aggeus, ale jeho pôsobenie bolo dlhšie. 

Zachariáš sa narodil už počas babylonského zajatia. Prežil ho a v roku 520 pred Kr. odišiel do Jeruzalema, krátko pred vydaním Kýrovho ediktu nájdeného na Kýrovom valci. Jeho prorocká kariéra začala pravdepodobne v druhom roku vlády Dareia I. Veľkého, panovníka Staroperzskej ríše. Na základe záznamov proroka Ezdráša je však možné predpokladať, že do prorockej služby vstúpil ešte skôr, keďže prisťahovalci z Babylonu sa pustili do obnovy chrámu práve na základe prorockých výziev Aggea a Zachariáša. Jeho najväčšou úlohou bolo úspešné dokončenie druhého jeruzalemského chrámu. Nezameriaval sa však len na jeho dokončenie, ale aj na ohlasovanie budúceho Mesiáša.

Tento prorok v biblickom význame pôsobil ako tlmočník Božieho slova. Boh starozákonných prorokov inšpiroval a izraelský národ veril, že k nim hovorí cez ich ústa. Dáva sa mu za autorstvo Kniha proroka Zachariáša, ktorá je najviac mesiášska, apokalyptická a eschatologická. Preto ju mnoho novozákonných autorov často cituje. Zachariáš zároveň predpovedá duchovne znovuzrodený Jeruzalem, v ktorom bude vládnuť Mesiáš. Vyzýval tiež ku skromnosti a mravnej čistote. 

Zachariáš zomrel ako mučeník v predsieni chrámu.[chýba zdroj]

Uctievanie
----------

Svätý Zachariáš nebol v Katolíckej cirkvi kanonizovaný, ale je už od nepamäti považovaný za svätého. Rímske martyrológium stanovuje jeho sviatok na 6. september. Gréckokatolícka a pravoslávna cirkev si ho pripomínajú 8. februára.

Referencie
----------

1. 1 2   *Zachariáš, prorok : Životopisy svätých* [online]. [Cit. 2023-02-26]. Dostupné online.
2. ↑  pozri Zach 1,1
3. ↑   *Kniha proroka Zachariáša (1,1)* [online]. svatepismo.sk, [cit. 2023-02-26]. Dostupné online.
4. ↑   *Kniha Nehemiášova (12, verš 10 a 16)* [online]. svatepismo.sk, [cit. 2023-02-26]. Dostupné online.
5. ↑  porov. Ag 1,1
6. ↑   *Kniha Ezdrášova (5, verš 1-2)* [online]. svatepismo.sk, [cit. 2023-02-26]. Dostupné online.
7. ↑  porov. Zach 9,9-10; 2,12-13; 12,10; 13,6-7
8. ↑  CATHOLIC CHURCH. *Martyrologium Romanum (2004)*. [s.l.] : [s.n.], 2004. Dostupné online.

Literatúra
----------

* Ikona proroka Zachariáša v Pokrovskom chráme (Kiži, Rusko,18. stor.)"Dňa 8. februára : Svätý prorok Zachariáš." In: Andrej Josafát Gregor Truch: *Život svätých : Duchovné čítanie pre slovenských gréckokatolíckych veriacich na každý deň kalendárneho roka.* Preklad a úprava: Michal Čarný. Prešov : Vydavateľstvo Michala Vaška, 2003, s. 108-109. ISBN 80-7165-381-0
* Zachariáš [prorok]. In: HERIBAN, Jozef. *Príručný lexikón biblických vied*. 3. opr. a dopl. vyd. Bratislava : Don Bosco, 1998. 1366 s. (Biblica; zv. 4.) ISBN 80-88933-07-2. S. 1069 – 1070.

Pozri aj
--------

* Kniha proroka Zachariáša
* Zoznam svätcov Katolíckej cirkvi

Zdroj
-----

*Tento článok je čiastočný alebo úplný preklad článku Zachariáš (prorok) na českej Wikipédii.*

Autoritné údaje: * GND: 118642103
* ISNI: 0000 0000 3677 9475
* LCCN: n2006008808
* VIAF: 70811276
* WorldCat: lccn-n2006008808